Alexander Kristoff har hatt en fantastisk vårsesong. Sammenlagtseier i De Panne, seier i Scheldeprijs og ikke minst triumfen i Flandern rundt har gjort nordmannen til en av de mest ettertraktede rytterne i sykkelsirkuset. Men nå nytter det ikke lengre for andre sportsdirektører å ta kontakt. Kristoff har nemlig skrevet ny kontrakt med Katjusja. Det bekrefter laget i en pressemelding.

– Det tok ikke lang tid før vi ble enige. Jeg er veldig fornøyd, sier Kristoff.

– Det er utrolig hvordan laget har gjort det de siste månedene. Alle har jobbet hardt for meg. Lagkameratene mine stoler på meg, og jeg stoler på dem. For første gang har jeg kunnet jobbe med et spurttog. Våre nye ryttere har vist seg å være de riktige å hente inn. Jeg hadde kontrakt ut sesongen, men håpet mitt var å bli på dette vinnerlaget, sier Kristoff.

Også i Katjusja er man fornøyde.

– Alexander er fornøyd med avtalen vi har laget, men vi er også veldig fornøyde. I løpet av de siste årene har vi bygget et sterkt forhold til Alexander, og han har bevist at han er en rytter vi kan bygge videre på de neste årene, sier Katjusja-sjef Viatsjeslav Ekimov.

– Vi kan nesten ikke vente på å se hva han vil oppnå i fremtiden. Det er også gledelig å se at seirene til Kristoff har smittet over på resten av laget. Sergej Chernetskij, Luca Paolini og Joaquim Rodriguez har alle vunnet World Tour-ritt denne sesongen. Vi har aldri hatt en så god vårsesong før, og det er nå det riktige øyeblikket å bygge videre på. Alexander Kristoff var det logiske førstevalget å re-signere. Flere vil følge etter, fortsetter han.

Detaljer rundt avtalen vil ikke bli avslørt, men Kristoff blir en av de aller best betalte rytterne i sirkuset. Trolig er det snakk om et beløp i nærheten av 20 millioner kroner i året.

– Han er en av toppsyklistene. Det er min jobb å sørge for at han vil signere en lukrativ kontrakt, sa Kristoffs agent Joona Laukka etter Paris-Roubaix.

Laukka bekreftet da at Kristoff ønsket å skrive under på en toårskontrakt.

– Uansett lag, så er det snakk om en toårskontrakt. Jeg synes det er best. En treårskontrakt kan være litt lang, sa Laukka.

Kristoffs neste ritt, Rund um den Finanzplatz Eschborn-Frankfurt, går på TV 2 Sportskanalen og TV 2 Sumo fredag 1. mai klokken 12.15.